Jacobus Silwer blaas strome nuwe lewe in die Afrikaanse Musiekbedryf! – Pieter Cloete
Home / Afrikaanse Musiek / Jacobus Silwer blaas strome nuwe lewe in die Afrikaanse Musiekbedryf!
"Ek is 'n groot voorstaander van die "skoonblaadjie omslaan"-benadering wanneer dit kom by foute, verkeerde besluite en slegte gebeure. STROME LEWE vertel van só 'n oorbegin-situasie, hetsy dit 'n groot verjaardag, nuwe jaar of lewensfase is wat begin. Ek vertel die luisteraar dat ons die lesse wat ons leer moet onthou, maar onsself moet uitstrek na môre, want gister is verby. Hierdie lewe bestaan net uit drie goed wat ewig bly, en die res – pyn, vreugde, verlies, oorwinning, avontuur – is alles tydelik", verklap dié liedjieskrywer en komponis oor die boodskap agter sy nuutste Afrikaanse vrystelling.
STROME LEWE is die sesde enkelsnit uit die musikant se eie pen en pas sy growwe stem soos 'n handskoen. Dit het 'n moderne kontemporêre aanslag en gaan daaroor om vrede te maak met dinge wat in jou verlede gebeur het. Die snit se meesleurende wysie is nie net strelend op die oor en hartsnare nie, maar is ook een van daardie liedjies wat in jou kop bly vassteek – lank nadat jy dit vir die eerste keer gehoor het. "Ek hoop dat mense vir die oomblik wat hulle hierdie liedjie saamsing, 'n breukdeel van vergifnis sal ervaar en losgemaak word van dit wat hulle jaag. Dat elke luisteraar die waarheid van die lewe in daai oomblik sal besef – dat alles verbygaan en dat hulle eerder moet vashou aan dit wat ewigheidswaarde het," sê hy.